**Vedtekter for kommunal skolefritidsordning**

**1. Retningslinjer**

Skolefritidsordningen (SFO) i Nordre Land kommune drives i henhold til Opplæringsloven§ 13-7. Opplæringslovens § 9A om elevenes skolemiljø, gjelder også for SFO.

**2. Formålet**

SFO er et frivillig tilbud om opphold utenom skolens ordinære undervisningstid for barn i 1.-4.klasse og barn med spesielle behov i 1.-7.klasse.

[Rammeplan for SFO](https://www.udir.no/utdanningslopet/sfo/rammeplan/om-rammeplanen/) har status som forskrift med hjemmel i Opplæringslovens § 13-7. Det følger av forskriften §13-7 at SFO skal legge til rette for lek, kultur og fritidsaktiviteter med utgangspunkt i alder, funksjonsnivå og interesser hos barna og gi barna omsorg og tilsyn.

**3. Styring og ledelse**

SFO ved Dokka barne- og ungdomsskole og Torpa barne- og ungdomsskole eies og drives av Nordre Land kommune.

Skolens rektor har det økonomiske, faglige og administrative ansvaret for SFO. Faglig og administrativt ansvar kan av rektor delegers til avdelingsleder. SFO-leder har ansvaret for den daglige driften.

SFO har et driftsråd. Dette består av:

• Tre valgte foreldrerepresentanter

• Skolens rektor/avdelingsleder

• SFO-leder

**4. Ansettelse**

Ansettelse av personale i SFO er delegert til rektor/avdelingsleder.

**5. Opptak / oppsigelse**

* Hovedopptaket har søknadsfrist 1. mars og gjelder fra påfølgende skoleår
* Søknad om plass skjer digitalt ved innlogging på foreldreportalen
* SFO-leder har opptaksmyndighet.
* Inntaket skjer i vårhalvåret og plassen har en oppsigelse på 1 måned. Plassen beholdes ut 4. trinn eller til den sies opp.
* Varige endringer og oppsigelse må gjøres innen den 1. i måneden for å settes i verk den 1. i påfølgende måned.
* Endringer og oppsigelse av plass gjøres digitalt i foreldreportalen
* Kjøp av ekstra dager avtales med leder for SFO i så god tid som mulig.

SFO-tilbudet gjelder elever på 1.- 4. trinn. I tillegg gis det tilbud til elever med spesielle behov/nedsatt funksjonsevne/funksjonshemminger på 5.-7.trinn.

Tilbud til elever med spesielle behov/nedsatt funksjonsevne/funksjonshemminger i 5.-7.trinn vurderes med hensyn til om de kan ha nytte av oppholdet. Disse elevene tilbys gratis opphold. Det tas utgangspunkt i alder, funksjonsnivå og interesse hos barna. Det må søkes for hvert år for elever 5-7.trinn, og behovet må dokumenteres.

Dersom det ikke er nok kapasitet til alle som søker, vil prioriteringen være:

* de yngste barna foran de eldre
* de som har søkt innen fristen
* elever med spesielle behov/nedsatt funksjonsevne/funksjonsnedsettelser 1.-4. trinn
* særskilte forhold etter individuell vurdering

**6. Plasser og foreldrebetaling**

* Betalingssatser fastsettes i forbindelse med kommunestyrets budsjettvedtak.
* Kostpenger kommer i tillegg.
* Det søkes på:
	+ et helt antall dager per uke 2, 3, 4 eller 5 dager fast
	+ morgenplass
	+ 6. timeplass
	+ gratis kjernetid-plass 1. trinn (12 timer pr uke fordelt over 5 dager)
* Søskenmoderasjon gis etter gjeldende satser vedtatt av kommunestyret. Prisen reduseres fra 2. søsken med 25%, 3. søsken med 50%, 4. søsken med 50%.
* Elever som ikke har fast plass kan, for kortere tidsrom, benytte SFO etter søknad når særlige forhold i familien, for eksempel sykdom, gjør dette påkrevet. Det betales da endagspris. Det forutsettes at det er ledig kapasitet.
* Dagsatsen for tilfeldig kjøp av ekstra dager fastsettes i kommunestyrets årlige budsjettvedtak.
* Ved manglende betaling som tilsvarer fastsatt foreldrebetaling for 2 måneder, samarbeider foresatte, SFO-leder og økonomiavdelingen i kommunen for en betalingsløsning. Oppnås ikke avtale om betaling sies plassen opp av opptaksmyndighet.
* Åpningstid for SFO følger skoleruta/i tillegg holdes åpnet høst- og vinterferier og virkedager i skoleferien i juni og august. Det er stengt i skolens 6 planleggingsdager. Det faktureres for 11 måneder som inkluderer åpne uker i skoleferier.
* De som deltar på leksehjelp får tida trukket ut fra SFO tida.

**Redusert foreldrebetaling for familier med lav inntekt**

Ingen skal betale mer enn 6% av inntekten sin til SFO-plass. Det kan søkes om redusert pris for barn på i 1. til 4. trinn i medhold av forskrift til Opplæringslova §1B-1. Det er husholdningens samlede skattepliktige kapital- og personinntekter som regnes med. Som en husholdning regnes ektefeller, registrerte partnere og samboere. Bor et barn fast hos begge foreldre, beregnes foreldrebetalingen utfra den husholdningen der barnet er folkeregistrert.

Det søkes i utgangspunktet for et skoleår av gangen. Søkes det etter 1. august gjelder vedtaket fra første hele måned etter søknadstidspunktet og ut skoleåret.

**Gratis kjernetid SFO**

Regjeringen har fra 2022-2023 innført 12 timer gratis SFO for elever på 1. trinn med plass i skolefritidsordningen. Kostpenger kommer i tillegg. Ved eventuelt tilbud om skolefritidsordning i skoleferier, gjelder dette også i de periodene.

Kjernetid i Nordre Land kommune er fastsatt til ettermiddag hver ukedag fra 13.15 (etter 5. skoletime) til 15.40, totalt 12 timer pr uke.

**7. Rutiner ved sen henting**

Ved for sen henting, vil det først gis en skriftlig advarsel fra SFO leder. Fra og med 2. gang for sen henting, blir foresatte fakturert med kr. 200,- for å dekke SFOs og kommunens merkostnader.

**8. Måltider**

Det serveres ett måltid hver dag til fast tid.

**9. Åpningstider**

* SFO følger skoleåret og har åpent mellom 07.00 og 16.30.
* SFO er stengt på skolens planleggingsdager.

* SFO er åpen på virkedager i høst- og vinterferien samt dager skoleferien i juni og august med unntak av skolens 6 planleggingsdager.
* Det faktureres 11 måneder for alle med fast plass uavhengig av om tilbudet benyttes alle dager i åpningstid.
* Ferieåpen SFO følger samme åpningstid som åpningstid i skoleåret
* Det kan vurderes å samle deltakere på SFO i ferier ved en av skolene dersom det innebærer mer

rasjonell drift

**10. Bemanning**

For barn med særskilte behov kan det tilsettes ekstra assistent. Det er rektor i samråd med SFO-leder som avgjør dette med bakgrunn i elevens behov for støtte og oppfølging. SFO skal ha daglig leder. Dennes administrasjonstid fastsettes i forhold til antall barn.

|  |  |
| --- | --- |
| **Antall barn**  | **Bemanning**  |
| **1 – 10**  | **1**  |
| **11 – 29**  | **2**  |
| **30 – 45**  | **3**  |
| **Pr. 15. barn videre**  | **1**  |

**11. Leke- og oppholdsareal**

SFO er lokalisert til den enkelte skole. SFO skal ha egen base som et samlingspunkt for driften. I tillegg vil SFO ha tilgang til skolens lokaler, for eksempel gymnastikksal og musikkrom når disse ikke brukes til undervisning.

**12. Ikraftsettelse og gyldighet**

Vedtektene gjelder fra 19.06.2023. Endringer i vedtektene vedtas av Kommunestyret.